খুনে জড়িত নয় তৃণমূল, দাবি নেতা-মন্ত্রীদের, এখনও অধরা দুষ্কৃতীরা

পূর্ব মেদিনীপুর: নন্দীগ্রামে বিজেপি (BJP in Nandigram) নেতার মায়ের খুনের প্রায় ১৭ ঘণ্টা পরেও ওই ঘটনায় কেউ ধরা পড়েনি। পুলিশ জানায়, তদন্ত চলছে। এদিকে নন্দীগ্রামের সোনাচূড়ায় (Sonachura of Nandigram) গিয়ে স্থানীয় মানুষের বিক্ষোভের মুখে পড়তে হল তৃণমূলের নেতা (Trinamool leader)-মন্ত্রীদের। বৃহস্পতিবার বিকেলে পরিস্থিতি খতিয়ে দেখতে যান রাজ্যের সেচমন্ত্রী পার্থ ভৌমিক, প্রাক্তন সেচমন্ত্রী, বিজেপি ফেরত রাজীব বন্দ্যোপাধ্যায় (Rajib Banerjee) এবং বিধায়ক সৌমেন মহাপাত্র (Saumen Mahapatra)। তাঁদের গাড়ি লক্ষ্য করে গো ব্যাক স্লোগান দেওয়া হয়।

তৃণমূল নেতাদের দাবি, ওই খুনের ঘটনার সঙ্গে তৃণমূলের কোনও সম্পর্ক নেই। এটা পারিবারিক গোলমালের ঘটনা। সকালে তৃণমূলের মুখপাত্র শান্তনু সেন দাবি করেছিলেন, এই ঘটনা বিজেপির আদি এবং নব্য গোষ্ঠীর গোলমালের পরিণতি।

আরও পড়ুন: পূর্ব মেদিনীপুরের এসপির অপসারণ চেয়ে নির্বাচন কমিশনে বিজেপি

বিজেপি অবশ্য বলছে, তৃণমূলের দুষ্কৃতীরা রথীবালা আড়ি নামে ওই বিজেপি কর্মীকে খুন করেছে নৃশংসভাবে। তারা বুধবার গভীর রাতে পরিকল্পিতভাবে তৃণমূল কর্মীদের উপর হামলা চালিয়েছে। রথীবালার ছেলে সঞ্জয়কে বোমা মারা হয়। সঞ্জয়-সহ জনা সাতেক বিজেপি কর্মী জখম হয়েছেন। সঞ্জয়কে কলকাতার হাসপাতালে ভর্তি করা হয়েছে। বিজেপির অভিযোগ, ভোট প্রক্রিয়াকে ব্যাহত করার জন্য এই ঘটনা ঘটিয়েছে তৃণমূল। তারা হারের ভয়ে সন্ত্রাসের রাজত্ব কায়েম করেছে। তৃণমূল নেতা রাজীবের পাল্টা দাবি, বিজেপি নন্দীগ্রামকে সন্ত্রাসের মুক্তাঞ্চলে পরিণত করেছে। তিনি বলেন, আমরা সামগ্রিক ঘটনার তদন্ত চাই।

এদিন বিরোধী দলনেতা শুভেন্দু অধিকারী (Suvendu Adhikari) নন্দীগ্রাম থানায় ঢুকে আইসিকে দেখে নেওয়ার হুমকি দেন। তিনি অভিযোগ করেন, আইসি থানায় বসে খুনিদের সঙ্গে বৈঠক করেছেন। শুভেন্দু বলেন, আমরা কাউকে ছাড়ব না। সবাইকে দেখে নেব।