Haldia IOC Fire: হলদিয়া রিফাইনারির ন্যাপথা ইউনিটের কাজ বন্ধ, পরিদর্শনে সৌমেন মহাপাত্র

হলদিয়া : অগ্নিকাণ্ডের পর বুধবার হলদিয়া রিফাইনারির ন্যাপথা ইউনিটে সমস্ত প্রকার কাজ বন্ধ রাখা হয়েছে৷ কীভাবে আগুন লাগল, কত ক্ষয়ক্ষতি হয়েছে সে বিষয়ে তদন্ত চলছে৷  আগ্নিকাণ্ডে গুরুতর জখমদের কলকাতার বিভিন্ন হাসপাতালে চিকিৎসা চলছে৷ এ দিকে ঘটনাস্থল পরিদর্শনের পাশাপাশি  রিফাইনারি কর্তৃপক্ষের সঙ্গে আজই দেখা করবেন রাজ্যের সেচমন্ত্রী তথা তমলুকে বিধায়ক সৌমেন মহাপাত্র৷ ক্ষতিগ্রস্তদের পরিবার-পরিজনের সঙ্গে দেখা করার কথা রয়েছে তাঁর৷

এখনও পর্যন্ত এই অগ্নিকাণ্ডে তিন জনের মৃত্যু হয়েছে৷ ৪৪ জন গুরুতর জখম হয়েছেন৷ তাঁদের মধ্যে ৩৮ জনকে কলকাতার বিভিন্ন হাসপাতালে মঙ্গলবার রাতেই ভর্তি করা হয়েছে৷ সূত্রের দাবি, মৃত-জখম শ্রমিকদের অধিকাংশ জনই ভিন রাজ্যের বাসিন্দা৷ তাঁদের মৃত্যুতে ইতিমধ্যে এ রাজ্যের মুখ্যমন্ত্রী মমতা বন্দ্যোপাধ্যায় শোক প্রকাশ করেছেন৷ টুইটে তিনি নিহতদের পরিবারবর্গের প্রতি সমবেদনা জানান। দুর্ঘটনায় জখমদের কলকাতায় আনার কথা উল্লেখ করে মুখ্যমন্ত্রী বলেন, “রাজ্য সরকার তাদের চিকিৎসার ব্যাপারে সমস্ত রকম সাহায্য করবে।” তিনি আহতদের দ্রুত আরোগ্য কামনাও করেন।

বুধবার সকালে হলদিয়া রিফাইনারি গেটের সামনে তৃণমূল শ্রমিক সংগঠনের বিক্ষোভ দেখায়৷ হলদিয়া রিফাইনারি কর্তৃপক্ষের সঙ্গে দেখা করতে যাওয়ার সময় সিআইএসএফ আটকায়। শ্রমিক সংগঠনের দাবি, মৃতদের পরিবারকে ২৫ লক্ষ টাকা ও একজনকে চাকরি দিতে হবে। জখমদের ১০ লক্ষ টাকা করে দিতে হবে।

উল্লেখ্য, মঙ্গলবার দুপুরে হলদিয়ার আইওসি রিফাইনারিতে আগুন লাগে। মুহূর্তের মধ্যে আগুন ছড়িয়ে পড়ে। ঘটনাস্থলেই মৃত্যু হয় ৩ কর্মীর। আরও ৪৪ জন জখম হন বলে জানিয়েছে ইন্ডিয়ান অয়েল কর্তৃপক্ষ। সন্ধ্যার মধ্যেই আগুন নিয়ন্ত্রণে আসে। জখমদের প্রথমে আইওসি এবং হলদিয়া বন্দরের হাসপাতালে ভর্তি করা হয়। আশঙ্কাজনক অবস্থায় কয়েকজনকে গ্রিন করিডরের মাধ্যমে কলকাতায় নিয়ে আসা হয়েছে। শেষ আপডেট অনুযায়ী ৪৪ জনের মধ্যে ৩৭ জনকেই কলকাতায় নিয়ে আসা হয়েছে। বাইপাসের ধারে এক বেসরকারি হাসপাতালে তাদের ভর্তি করা হয়েছে।

আরও পড়ুন: Haldia IOC fire: হলদিয়ার আগুন আপাতত নিয়ন্ত্রণে, জানাল ইন্ডিয়ান অয়েল কর্তৃপক্ষ

এই ঘটনায় কর্মীদের মধ্যে ব্যপক আতঙ্ক ছড়ায়। হুড়োহুড়ি পড়ে যায়। তাতেও অনেকে জখম হন।আইওসির ন্যাপথা ইউনিটে শাট ডাউনের কাজ চলছিল। ওয়েলডিংয়ের সময় সামান্য ফুলকি থেকে ভয়াবহ আগুন লাগে, এমনটাই খবর।